**Jalan Putra** merupakan sebuah jalan raya utama di Kuala Lumpur, Malaysia. Jalan Putra menghubungkan Jalan Tun Ismail di barat berdekatan dengan bangunan Pusat Dagangan Dunia Kuala Lumpur dengan Jalan Raja Laut dan Jalan Chow Kit di timur dekat kawasan pusat perniagaan Chow Kit.

Jalan Putra merupakan jalan raya timur–barat. Beberapa jalan raya membuat pertemuan dengan Jalan Putra atau bercabang daripadanya. Dari barat ke timur, ia merangkumi Jalan 1/48D, Jalan Chow Kit Kiri, Jalan Thamboosamy, Jalan Ipoh Kecil dan Lorong Chow Kit 4.

Gambaran keseluruhan
--------------------

Persimpangan Jalan Tun Ismail dengan Jalan Putra
Dari penghujung barat, Jalan Putra bermula di simpang empat Jalan Tun Ismail dan susur jalan ke Hentian Putra. Ia terletak berdekatan dengan Pusat Dagangan Dunia Kuala Lumpur (WTC KL; sebelum ini dikenali sebagai Pusat Dagangan Dunia Putra– disingkat sebagai PWTC), bekas tapak Hentian Putra dan pusat beli-belah Sunway Putra Mall. Persimpangan ini dikawal oleh lampu isyarat. Jalan Putra akan menuju ke timur, melewati bangunan Seri Pacific Hotel Kuala Lumpur dan Sunway Putra Mall, lalu melintasi Sungai Gombak dekat bangunan Stesen LRT PWTC dan Kondominium Bistari. Jalan Putra akan bersilang dengan Jalan 1/48D selepas merentasi Sungai Gombak.

Jalan Putra seterusnya bakal melalui kawasan perniagaan Chow Kit di tebing utara dan selatan jalan. Ia akan bersilang dengan Jalan Chow Kit Kiri, lalu diikuti dengan Jalan Thamboosamy dan Jalan Ipoh Kecil dan seterusnya Lorong Chow Kit 4. Jalan Putra tiba di penamat timurnya; ia bersilang dengan Jalan Raja Laut dengan Jalan Chow Kit berdekatan dengan restoran KFC cawangan Jalan Raja Laut. Persimpangan ini merupakan simpang empat dan dikawal oleh lampu isyarat.

Di sepanjang Jalan Putra, terdapat banyak ruang niaga dan pejabat urusan. Hal ini secara tidak langsung akan menyebabkan kesesakan lalu lintas pada waktu puncak.

Sejarah
-------

Pada tahun 1991, Hotel Pan Pacific telah melancarkan fasa kedua program menanam pokok di Jalan Putra. Menurut *New Straits Times*, Jalan Putra menjadi "syurga membeli-belah untuk pelancong" dengan pelancaran program menanam pokok itu.

Toponimi bagi Jalan Putra sendiri diambil daripada mercu tanda yang berdekatan dengannya iaitu Pusat Dagangan Dunia Putra (PWTC), yang kini dikenali sebagai Pusat Dagangan Dunia Kuala Lumpur sahaja. PWTC dinamakan sempena Tunku Abdul Rahman Putra Al-Haj, selaku Perdana Menteri Malaysia yang pertama.

Menurut Stanley Toh pengarah eksekutif LaurelCap Sdn Bhd dalam *The Edge Malaysia*, Jalan Putra telah berkembang daripada pusat perdagangan yang sibuk pada awal tahun 1980-an di mana ramai pelancong dari negeri-negeri lain berkumpul di Jalan Putra apabila mereka tiba di Kuala Lumpur. Menurut dia juga, landskap jalan bagi Jalan Putra berubah menjadi lebih meriah berikutan pembukaan PWTC dengan Hotel Seri Pacific pada awal tahun 1980-an.

Mercu tanda
-----------

* Sunway Putra Mall
* Hotel Seri Pacific Kuala Lumpur (*Seri Pacific Hotel Kuala Lumpur*)
* Pusat Dagangan Dunia Kuala Lumpur – nama lamanya Pusat Dagangan Dunia Putra
* Stesen LRT PWTC – menyediakan perkhidmatan LRT Laluan Ampang dan Sri Petaling
* Kondominium Bistari (*Bistari Condominium*)

Galeri
------

* Menara Dato' Onn (kiri), Bangunan WTC KL (tengah), dan Hotel Seri Pacific (kanan)Menara Dato' Onn (kiri), Bangunan WTC KL (tengah), dan Hotel Seri Pacific (kanan)
* Sunway Putra MallSunway Putra Mall
* Kondominium BistariKondominium Bistari
* Stesen LRT PWTCStesen LRT PWTC
* Persimpangan Jalan Tun Ismail–Jalan Putra (2007)Persimpangan Jalan Tun Ismail–Jalan Putra (2007)
* Hentian bas PWTC (Selatan) di Jalan PutraHentian bas PWTC (Selatan) di Jalan Putra

Lihat juga
----------

* Senarai jalan di Kuala Lumpur

Rujukan
-------

1. 1 2 3 4 5  "Pangkalan Data Nama Geografi dan Gazetir Kebangsaan". *MyGeoName*. Jabatan Ukur dan Pemetaan Malaysia (JUPEM). Dicapai pada 29 Januari 2024.
2. ↑  Jawatankuasa Nama Geografi Kebangsaan Malaysia (2022). "Dokumen Gazetir – Wilayah Persekutuan Kuala Lumpur 2022" (PDF). Jabatan Ukur dan Pemetaan Malaysia. Dicapai pada 29 Januari 2024.
3. 1 2 3 4 5 6 7 8  
Penyumbang OpenStreetMap (29 Februari 2024). "Jalan Putra" (dalam bahasa Inggeris). OpenStreetMap. Dicapai pada 23 April 2023.
4. 1 2 3 4 5  Hannah Rafee. "Streetscape: Lively Jalan Putra continues to evolve" [Streetscape: Kemeriahan Jalan Putra terus berkembang] (dalam bahasa Inggeris). The Edge Malaysia. Dicapai pada 29 Februari 2024.
5. ↑  Victor Ng (24 April 2018). "Best bits of KL: Chow Kit". *TimeOut* (dalam bahasa Inggeris). Time Out Group. Dicapai pada 29 Februari 2024.
6. 1 2  "More trees to line Jalan Putra". *New Straits Times* (dalam bahasa Inggeris). New Straits Times Press. 17 Mei 1991. Dicapai pada 29 Februari 2024 – melalui KLiK.
7. ↑  Bavani M (12 Disember 2012). "Bistari Condo residents fed up with their building management's lack of transparency" (dalam bahasa Inggeris). The Star. Dicapai pada 29 Februari 2024.